PROEN ส่งซิกไตรมาส 2 สดใส คว้างาน “กรมศุลกากร” หนุน Backlog แตะ 175 ลบ.
PROEN มือขึ้นคว้างาน “กรมศุลกากร” เฉียด 70 ลบ. ตุน Backlog 175 ลบ. ชี้ผลงานธุรกิจ ICT ไตรมาส 2/2564 โตตามเป้า พร้อมลุยขยายธุรกิจด้านเทคโนโลยีสร้างรายได้ประจำต่อยอดศึกษาพัฒนาธุรกิจใหม่
23 มิ.ย. 2564

นายกิตติพันธ์ ศรีบัวเอี่ยม ประธานเจ้าหน้าที่บริหาร บริษัท โปรเอ็น คอร์ป จำกัด (มหาชน) หรือ PROEN ผู้นำในธุรกิจ Internet Data Center แบบครบวงจร เปิดเผยในการแถลงผลการดำเนินงาน Opportunity Day เมื่อวันที่ 23 มิถุนายน 2564  PROEN ได้ร่วมลงนามสัญญาซื้อขายคอมพิวเตอร์ในโครงการปรับปรุงประสิทธิภาพระบบเครือข่ายหลักสำหรับศูนย์คอมพิวเตอร์ กรมศุลกากร ตามสัญญาเลขที่ 113/2564 จำนวน 1โครงการ เป็นจำนวนเงินทั้งสิ้น 69,880,000 บาท รวมภาษีมูลค่าเพิ่ม และภาษีอื่น เมื่อวันที่ 22 มิถุนายน 2564 ซึ่งการรับงานในครั้งนี้จะช่วยสนับสนุนงานโครงการในมือรับรู้รายได้ (backlog) ปรับตัวเพิ่มขึ้นมาอยู่ที่ระดับ 175 ล้านบาท 
สำหรับผลการดำเนินงานในไตรมาส 1/2564 ที่ผ่านมา PROEN มีรายได้รวม 203 ล้านบาทเติบโตเพิ่มขึ้นร้อยละ 19.2 จากงวดเดียวกันของปีก่อนโดยภายหลังจากการเข้าจดทะเบียนในตลาดหลักทรัพย์ mai เงินทุนที่เพิ่มขึ้นส่งผลให้ PROEN มีศักยภาพในการรับงานโครงการใหญ่ได้มากขึ้นตามเป้าหมาย ซึ่งเน้นการเติบโตด้านเทคโนโลยีเพื่อสร้างรายได้ประจำ (Recurring Income) อยู่ในธุรกิจหลักของ PROEN และการต่อยอดด้วยเทคโนโลยีใหม่ที่เกิดขึ้นในรูปแบบต่างๆ  
โดยล่าสุดการที่ PROEN ได้เข้าไปร่วมเป็น “Validator Node” ในระบบ Blockchain ของ BitKub ร่วมกับ 11 องค์กรใหญ่ในเบื้องต้นมีผลตอบรับในทิศทางที่ดีตามที่คาดการณ์ไว้ซึ่งจะผลักดันการเติบโตได้มากขึ้นอย่างแน่นอน 
นอกจากนี้ภาพรวมการดำเนินธุรกิจในช่วงไตรมาส 2/2564 และครึ่งปีหลังปี 2564 รายได้หลักของธุรกิจด้าน ICT คาดว่ายังคงเติบโตต่อเนื่องด้วยสถานการณ์โควิด-19 ส่งผลทำให้ความพฤติกรรมของคนต้องใช้ระบบออนไลน์ในการทำงาน ทำธุรกรรมในรูปแบบ E-Commerce, เกมส์ Online และการชำระเงินผ่านระบบ Online เพิ่มขึ้น 
อีกทั้งผู้ประกอบการจำเป็นจะต้องเพิ่มพื้นที่ในการจัดเก็บข้อมูลมากขึ้นเพื่อรองรับธุรกรรมการใช้อินเทอร์เน็ตเพิ่มขึ้น โดยเฉพาะกลุ่มธุรกิจ E-Commerce, เกมส์ Online และการทำธุรกรรมทางการเงินผ่านระบบ Online ซึ่งเป็นกลุ่มลูกค้าหลักของ PROEN ทำให้ธุรกิจศูนย์จัดเก็บศูนย์ข้อมูล (Internet Data Center) มีการเติบโตที่เพิ่มขึ้นอย่างชัดเจนและช่วยสนับสนุนให้ผลงานเป็นไปตามเป้าหมายที่วางไว้ 
ทั้งนี้ PROEN ยังคงเดินหน้าตามแผนธุรกิจที่วางไว้โดยจะเน้นการขยายธุรกิจด้านเทคโนโลยีสร้างรายได้ประจำ (Recurring Income) และต่อยอดด้วยพัฒนาธุรกิจใหม่ เช่น ธุรกิจคลาวด์ (Cloud Service) และเทคโนโลยีที่เกี่ยวข้องกับเทคโนโลยีซึ่งเป็นพื้นฐานการให้บริการทางการเงิน และบริการ Internet Data Center  
รวมทั้งบริการด้านเทคโนโลยีพื้นฐานของ PROEN ต่างๆซึ่งจะส่งผลให้ฐานรายได้จากการขายและบริการธุรกิจ ICT ของ PROEN เติบโตเพิ่มขึ้นโดยมั่นใจว่าจะเติบโตก้าวกระโดดและต่อเนื่องไปในอีก 3-5 ปีข้างหน้า